CELEX: 32014R1376
Language: ro
Date: 2014-12-10 00:00:00
Title: Regulamentul (UE) nr. 1376/2014 al Băncii Centrale Europene din 10 decembrie 2014 de modificare a Regulamentului (CE) nr. 1745/2003 privind aplicarea rezervelor minime obligatorii (BCE/2003/9) (BCE/2014/52)

20.12.2014   
            
            
               RO
            
            
               Jurnalul Oficial al Uniunii Europene
            
            
               L 366/79
            
         REGULAMENTUL (UE) NR. 1376/2014 AL BĂNCII CENTRALE EUROPENE
   din 10 decembrie 2014
   de modificare a Regulamentului (CE) nr. 1745/2003 privind aplicarea rezervelor minime obligatorii (BCE/2003/9)
   
      (BCE/2014/52)
   
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolul 19.1,
   având în vedere Regulamentul (CE) nr. 2531/98 al Consiliului din 23 noiembrie 1998 privind aplicarea rezervelor minime obligatorii de către Banca Centrală Europeană (1),
   având în vedere Regulamentul (CE) nr. 2532/98 al Consiliului din 23 noiembrie 1998 privind competența Băncii Centrale Europene de a impune sancțiuni (2),
   întrucât:
   
               (1)
            
            
               Articolul 19.1 din Statutul Sistemului European al Băncilor Centrale și al Băncii Centrale Europene prevede posibilitatea Consiliului guvernatorilor Băncii Centrale Europene (BCE) de a adopta reglementări privind calcularea și determinarea rezervelor minime obligatorii necesare. Detaliile privind aplicarea rezervelor minime obligatorii sunt stabilite în Regulamentul (CE) nr. 1745/2003 al Băncii Centrale Europene (BCE/2003/9) (3).
            
         
               (2)
            
            
               La 3 iulie 2014 Consiliul guvernatorilor a decis modificarea frecvenței reuniunilor sale pe teme de politică monetară de la un ciclu de patru săptămâni la unul de șase săptămâni cu aplicare de la 1 ianuarie 2015 și, în mod corespunzător, extinderea perioadei de aplicare a rezervelor minime obligatorii de la patru săptămâni la șase săptămâni.
            
         
               (3)
            
            
               Conform Regulamentului (CE) nr. 1745/2003 (BCE/2003/9), perioada de aplicare este perioada în cursul căreia trebuie îndeplinită obligația de constituire a rezervelor minime obligatorii și pe durata căreia trebuie menținute rezervele minime obligatorii în conturile de rezerve minime obligatorii.
            
         
               (4)
            
            
               Modificarea duratei perioadelor de aplicare nu afectează modul de calcul al valorii rezervelor minime obligatorii care trebuie constituite în cursul unei perioade de aplicare pentru instituțiile care fac obiectul tuturor cerințelor de raportare prevăzute de Regulamentul (UE) nr. 1071/2013 al Băncii Centrale Europene (BCE/2013/33) (4). Aceste instituții calculează, ca și înainte, baza de calcul a rezervelor minime obligatorii pentru o anumită perioadă de aplicare pornind de la datele prevăzute de Regulamentul (UE) nr. 1071/2013 (BCE/2013/33) care se referă la luna anterioară cu două luni lunii în care începe perioada de aplicare. Pe de altă parte, modificarea duratei perioadelor de aplicare afectează modul de calcul al valorii rezervelor minime obligatorii pentru instituțiile care raportează date trimestrial în conformitate cu Regulamentul (UE) nr. 1071/2013 (BCE/2013/33), întrucât perioada trimestrială va cuprinde acum două perioade de aplicare.
            
         
               (5)
            
            
               Prin urmare, Regulamentul (CE) nr. 1745/2003 (BCE/2003/9) ar trebui să fie modificat în mod corespunzător,
            
         ADOPTĂ PREZENTUL REGULAMENT:
   Articolul 1
   Modificări
   Regulamentul (CE) nr. 1745/2003 (BCE/2003/9) se modifică după cum urmează:
   
               1.
            
            
               Articolul 3 alineatul (4) se înlocuiește cu următorul text:
               „(4)   Pentru instituțiile cărora li s-a acordat o derogare în conformitate cu articolul 9 alineatul (1) din Regulamentul (UE) nr. 1071/2013 al Băncii Centrale Europene (BCE/2013/33) (5) («instituții mici»), baza de calcul a rezervelor minime obligatorii se determină, pentru două perioade de aplicare consecutive, începând cu perioada de aplicare care începe cu a treia lună de la sfârșitul unui trimestru, pe baza datelor de sfârșit de trimestru raportate în conformitate cu punctul 4 din partea 1 a anexei II la Regulamentul (CE) nr. 1071/2013 (BCE/2013/33). Aceste instituții raportează rezervele minime obligatorii în conformitate cu articolul 5.
            
         
               2.
            
            
               Articolul 7 alineatul (1) se înlocuiește cu următorul text:
               „(1)   Cu excepția cazului în care Consiliul guvernatorilor BCE decide modificarea calendarului în conformitate cu alineatul (2), perioada de aplicare începe în ziua decontării operațiunii principale de refinanțare care urmează reuniunii Consiliului guvernatorilor, în cadrul căreia este programată evaluarea orientării politicii monetare. Comitetul executiv al BCE publică un calendar al perioadelor de aplicare cu cel puțin trei luni înainte de începutul fiecărui an calendaristic. Acest calendar se publică în Jurnalul Oficial al Uniunii Europene și pe website-urile BCE și ale BCN participante.”
            
         
               3.
            
            
               La articolul 3 alineatul (1), articolul 3 alineatul (3), articolul 4 alineatul (1), articolul 5 alineatul (5), articolul 10 alineatul (6), articolul 11 și articolul 13a alineatul (1) litera (b), trimiterea la Regulamentul (CE) nr. 2423/2001 (BCE/2001/13) este înlocuită cu o trimitere la Regulamentul (UE) nr. 1071/2013 (BCE/2013/33).
            
         
               4.
            
            
               La articolul 5 alineatul (3) și articolul 13 alineatul (4), trimiterea la articolul 5 din Regulamentul (CE) nr. 2423/2001 (BCE/2001/13) este înlocuită cu o trimitere la articolul 6 din Regulamentul (UE) nr. 1071/2013 (BCE/2013/33).
            
         
               5.
            
            
               La articolul 13 alineatul (2), trimiterea la anexa II la Regulamentul (CE) nr. 2423/2001 (BCE/2001/13) este înlocuită cu o trimitere la anexa III la Regulamentul (UE) nr. 1071/2013 (BCE/2013/33).
            
         Articolul 2
   Dispoziție finală
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Adoptat la Frankfurt pe Main, 10 decembrie 2014.
      
         
            Pentru Consiliul guvernatorilor BCE
         
         
            Președintele BCE
         
         Mario DRAGHI
      
   
   
      (1)  JO L 318, 27.11.1998, p. 1.
   
      (2)  JO L 318, 27.11.1998, p. 4.
   
      (3)  Regulamentul (CE) nr. 1745/2003 al Băncii Centrale Europene din 12 septembrie 2003 privind aplicarea rezervelor minime obligatorii (BCE/2003/9) (JO L 250, 2.10.2003, p. 10).
   
      (4)  Regulamentul (UE) nr. 1071/2013 al Băncii Centrale Europene din 24 septembrie 2013 privind bilanțul sectorului instituții financiare monetare (BCE/2013/33) (JO L 297, 7.11.2013, p. 1).
   
      (5)  Regulamentul (UE) nr. 1071/2013 al Băncii Centrale Europene din 24 septembrie 2013 privind bilanțul sectorului instituții financiare monetare (BCE/2013/33) (JO L 297, 7.11.2013, p. 1).”